
1.     CONTEXTUL  SOCIAL-POLITIC  AL  DESFĂŞURĂRII  ALEGERILOR
1.1 Motivele politice ale organizării alegerilor anticipate
Pe 31 august 2009, primul-ministru grec, Costas Caramanlis, a comunicat Preşedintelui Republicii, Costas Papoulias, decizia de a dizolva Parlamentul şi de a convoca alegeri anticipate, după doi ani (alegerile ar fi urmat să aibă loc în toamna anului 2011). Pe 3 septembrie 2009, şeful guvernului anunţa că scrutinul va avea loc pe 4 octombrie 2009. Premierul a afirmat că a luat această decizie în mod responsabil, în acord cu interesul naţional, fiind nevoie de clarificarea raporturilor dintre forţele politice pentru aplicarea măsurilor de combatere a crizei. Într-un mesaj televizat, acesta a subliniat că urmează doi ani foarte dificili care implică reforme drastice ce au nevoie de sprijinul populaţiei. În acest scop, premierul a solicitat acordarea unui nou mandat pentru următorii patru ani. Reformele structurale care urmau a fi aplicate, vizau controlul cheltuielilor publice, lupta împotriva evaziunii fiscale şi erau considerate absolut necesare pentru asigurarea stabilităţii economice. Aceste măsuri au fost susţinute de patronatul grec care considera că ţara are nevoie de un guvern puternic şi determinat, capabil a face faţă recesiunii economice.
Iniţiativa a fost determinată şi de presiunea politică deosebită, exercitată de partidul de opoziţie PASOK, Mişcarea socialistă panelenică, care a solicitat organizarea alegerilor anticipate. Alegerile legislative reprezentau o miză importantă din perspectiva desfăşurării alegerilor prezidenţiale din anul 2010. Conform Constituţiei, Preşedintele Republicii este ales de Parlament, fiind necesare 200 de voturi din cele 300 posibile. În contextul politic respectiv, Noua Democraţie nu deţinea decât o slabă majoritate în Parlament, insuficientă pentru alegerea Preşedintelui. Principalul partid de opoziţie, PASOK, a şantajat partidul aflat la guvernare prin imposibilitatea alegerii Preşedintelui în anul 2010.
Costas Caramanlis mai utilizase strategia alegerilor anticipate în anul 2007, după ce câştigase alegerile legislative din martie 2004.

În anul 2009, premierul grec s-a confruntat şi cu o criză politică în propriul partid, determinată de acuzaţiile de corupţie aduse celor trei miniştri din guvern, miniştri care, de altfel, au demisionat cu trei luni înainte de desfăşurarea alegerilor.
În mai 2008, Comisia Europeană prevedea un deficit de cel puţin 2,8% pentru Grecia, în timp ce autorităţile evocau un deficit de 1,7% din PIB.

În timpul crizei economice, previziunile Comisiei Europene de creştere în 2009 (-0,9%), au fost depăşite de Grecia care a reuşit o creştere de 1,1%, prin luarea unor măsuri în domeniul construcţiilor, pieţei de automobile şi al folosirii forţei de muncă (măsuri pe care Comisia Europeană nu le luase în considerare anterior). Pe 19 aprilie 2009, Parlamentul Greciei a ratificat Tratatul de la Lisabona cu o majoritate importantă (285 voturi din 300 posibile). Mişcarea socialistă panelenică (PASOK) a votat pentru Tratat, liderul său Georgios Papandreu afirmând că noul tratat reprezintă un progres pentru o Europă socială şi democratică, care pune cetăţeanul în centrul politicilor ei.

Liderii greci au apreciat încă de la semnarea documentului la Lisabona, că Tratatul conţine prevederi importante pentru Grecia, referitoare la cooperarea în domeniul apărării şi securităţii, la dezvoltarea turismului şi a regiunilor periferice, frontaliere
.

În anul 2009, Grecia reuşise să evite recesiunea în cel de-al doilea trimestru al anului, înregistrând o creştere a PIB-ului de 0,2%. Guvernul a prevăzut, de asemenea, o creştere viitoare de 1,1%, deşi Comisia Europeană prevăzuse un recul de 0,9%. Aceste schimbări pozitive s-au datorat realizării unor reforme structurale importante şi unei discipline bugetare riguroase. Totuşi, criza economică a afectat, în principal, domenii importante precum turismul, consumul şi tranzacţiile imobiliare. 
Ca urmare a politicii guvernamentale şi a efectelor crizei au apărut grave probleme sociale care au generat violenţe urbane în decembrie 2008, soldate cu moartea unui adolescent în vârstă de 15 ani, într-o confruntare cu poliţia şi atentate la Atena şi Salonic. Incendiile din vara anului 2007 provocaseră revolte asemănătoare, iar reculul electoral al partidului Noua Democraţie la alegerile europene a determinat pierderea primei poziţii în clasamentul electoral (32,29%) faţă de PASOK, care a obţinut 35,65% din voturi.
Înaintea desfăşurării alegerilor legislative anticipate, guvernul grec condus de Costas Caramanlis avea o popularitate foarte scăzută. În acest context, mulţi politicieni din interiorul Noii Democraţii au apreciat decizia de a organiza alegeri anticipate foarte riscante, o adevărată „sinucidere” politică.
Unii analişti au apreciat că această decizie ar fi fost luată pentru a forţa opoziţia să preia conduceerea ţării în această perioadă foarte dificilă, creând astfel condiţiile revenirii la putere, atunci când economia va fi refăcută
.

Alţi analişti au apreciat însă că premierul grec nu a avut de ales datorită scandalurilor politico-financiare apărute şi datorită protestelor sociale violente.
Opoziţia a valorificat contextul politic defavorabil guvernului aflat la putere, subliniind eşecurile guvernării. Liderul opoziţiei, Georgios Papandreu, a chemat poporul grec la realizarea unei schimbări radicale. El a subliniat deciziile greşite luate de guvern în ultimii şapte ani, urmate de creşterea şomajului, blocarea sistemului educativ, creşterea imigraţiei clandestine, pierderea de sub control a evaziunii fiscale.
Mişcarea socialistă panelenă (PASOK) a prezentat un program de ieşire din criză, bazat pe modelul creşterii verzi, luând astfel în considerare ascensiunea partidului ecologist la alegerile europene, dar şi cooperarea cu stânga radicală (SYRIZA), deşi aceasta manifestă un euroscepticism pronunţat. Acest radicalism a creat rezerve în cadrul Mişcării socialiste, mai ales în rândul reprezentanţilor orientărilor de centru.

Alegerile legislative s-au desfăşuat într-un climat politic tensionat, marcat de riscuri importante legate de ascensiunea forţelor politice extremiste şi de creşterea instabilităţii politice.

În legislatura 2007-2009, în Parlamentul grec au fost reprezentate 5 partide politice:
1) Noua democraţie (ND), partid de centru-dreapta, fondat în octombrie 1974 de fostul preşedinte (1980-1995) şi prim-ministru (1955-1963/1974-1980), Constantin Caramanlis, unchiul premierului Costas Caramanlis. Acest partid a deţinut 152 mandate.
2) Partidul Socialist panelenic (PASOK), principalul partid de opoziţie, fondat în septembrie 1974 de Andreas Papandreu. Acest partid cu orientare puternic naţionalistă şi tendinţe populiste a devenit, sub conducerea lui Costas Simitis (1996-2004),  o formaţiune social-democrată europeană. Din anul 2004, această mişcare a fost condusă de Georgios Papandreu, fiul fondatorului partidului. Acest partid a deţinut 102 mandate.
3) Partidul Comunist (KKE), partid fondat în 1918, este condus actualmente de Aleka Papariga. El a avut 22 mandate.

4) Coaliţia Stângii Radicale (SYRIZA) este un partid de extremă-stânga, format în anul 2004, din fosta formaţiune Synaspismos şi alte organizaţii de stânga, o parte a vechii stângi din PASOK, şi alţi militanţi comunişti şi ecologişti. Ea este condusă de Alekos Alevanos şi a deţinut 14 mandate.
5) Liga ortodoxă populară (LAOS) este un partid de extremă-dreapta, fondat în anul 2000 de jurnalistul Georgios Karatzaferis, fost membru al Noii Democraţii. El a deţinut 10 mandate în Parlament.
1.2 Grecia un model de dezvoltare ambivalent
Grecia reprezintă o „poveste de succes” ambivalentă cu o economie cu nivel de dezvoltare depăşind media europeană, cu o flotă comercială puternică, o infrastructură în curs de îmbunătăţire, cu o creştere a consumului, dar cu o criză profundă a legitimităţii politice. Cele două mari partide politice au prezentat opţiuni politice total diferite, un liberalism economic dur şi un etatism discutabil. Aceste opţiuni politice s-au confruntat cu populismul „spontan” şi reflexele antisistem ale opiniei publice greceşti
.

În ciuda reuşitei tranziţiei la democraţie, contrar experienţei europene de succes, Grecia a rămas o zonă a crizelor politice majore, a unei neîncrederi accentuate în autoritatea statului. Neputinţa autorităţilor statului în faţa incendiilor din vara anului 2007, a accentuat această situaţie.
În Grecia, de-a lungul istoriei sale recente, au existat momente ale manifestării unor contestaţii profunde din interiorul societăţii, atât a partidelor politice, cât şi a instituţiilor statului. Revolta studenţilor politehnişti din 1974 împotriva regimului dictatorial al coloneilor a declanşat schimbarea care a dus la revenirea la democraţie a Greciei. În timpul acelor revolte, poliţia a deschis focul asupra protestatarilor şi, din acest motiv, mult timp, conform unor prevederi legale, în campusurile studenţeşti, poliţia nu a avut dreptul să intervină. În anul 2006, guvernul conservator a încercat să anuleze aceste reglementări, dar protestele studenţilor au fost foarte dure şi guvernul a renunţat

După tranziţia democratică, în Grecia s-au reînnoit profund raporturile sociale, instituţiile de stat şi elitele. Această transformare a recontextualizat societatea, conectând-o la matricea occidentală, europeană. Acest amplu proces a constituit intrarea Greciei în modernitatea politică, implicând confruntarea cu două procese care s-au desfăşurat simultan: democratizarea şi europenizarea
.
Criza economică actuală a repus în discuţie raporturile fundamentale dintre economie şi stat, stat care a devenit, de fapt, un instrument al economiei de piaţă şi a afectat profund interesele cetăţenilor. Ea a pus faţă în faţă societatea greacă şi sistemul socio-economic şi politic, precum şi principiul reprezentativităţii, baza sistemului democratic modern. Deficitul de reprezentativitate a dus, în timp, la îndepărtarea societăţii civile de politicile publice, de instituţiile de reglementare şi de reprezentare, întrucât, în general, asumarea competenţei politice, calitatea de mandatar politic depinde de legitimarea acestui mandat. 
Specialiştii au remarcat faptul că deficitul de reprezentare apare în contextul manifestării rupturii dintre social şi politic, adesea cauzate de apariţia unor mari inegalităţi sociale care produc, la rândul lor, disfuncţii majore
. Aceste disfuncţionalităţi afectează în mod direct manifestarea individuală, viaţa reală a cetăţenilor, iar nerezolvarea lor poate duce, în anumite condiţii, la mari explozii sociale. Experienţa arată că restabilirea echilibrului dintre social şi politic nu se poate face decât prin intermediul transformării sistemului politic, astfel încât acesta să ia în considerare problemele reale ale cetăţeanului. În aceste condiţii, democraţia reprezentativă modernă, deşi nu poate redeveni antica democraţie directă, trebuie să îşi reînnoiască referenţialul fundamental, principiile sale de bază.
Unii analişti au subliniat tentaţia veche a grecilor de a critica, de a respinge statul, Grecia având o adevărată tradiţie a mişcărilor anarhiste.  Mesajele de extremă stânga au fost populare în rândul tineretului care a contestat adesea sistemul şi autoritatea statului, iar grupările anarhiste greceşti au captat nemulţumirile unei părţi a tinerilor care a contestat sistemul capitalist, economia de piaţă, alegând ca soluţie violenţa.

Violenţa politică reprezintă „terenul” unor interpretări variate
, mai ales în Grecia, în raport cu care au fost formulate aprecieri adesea contradictorii: fie o ţară „success story”, fie o ţară în care a avut loc eşecul unei societăţi blocate
.

Sistemul bipartid grec, epuizat de alternanţele la putere, a creat un vid de sens şi de imaginar colectiv. Existenţa unor partide politice neputincioase, lipsa autorităţii statului, a dus la o scădere gravă a încrederii populaţiei în toate instituţiile publice
. Aşa cum arătau cercetările, peste 90% din greci nu aveau încredere în partidele politice şi în media; peste 86% din cei intervievaţi nu aveau încredere în sindicate, dar nici în companii, faţă de care neîncrederea era de 73,2%.

Un element important al atitudinii grecilor era neîncrederea faţă de sistemul educaţional (73,8%), dar şi, în mod paradoxal, faţă de biserică şi ierarhia ecleziastică (74,6%).

Analiştii au subliniat că una din cauzele acestei atitudini a fost greaua moştenire a eşecului statului tradiţional, dar şi a politicilor neoliberale moderne care au generat o viziune pesimistă unui popor dominant de-a lungul timpului, de injustiţii sociale.

În ultima perioadă, o atenţie deosebită din partea teoreticienilor a fost acordată problematicii inegalităţilor, realizându-se studii care au utilizat instrumente de cercetare statistică remarcabile
. Ele au pus în evidenţă relaţia dintre anumite tipuri de inegalităţi, existenţa unui sistem în care inegalităţile se determină reciproc, îşi cumulează efectele, evoluează de-a lungul unei generaţii sau de la o generaţie la alta. Studiile au relevat existenţa mai multor tipuri de inegalităţi, de la cele referitoare la asigurarea stării de sănătate, la inegalităţile manifestate la locul de muncă, la inegalităţile reflectate în modul de viaţă sau la cele legate de modul de producţie şi proprietate. Cercetătorii au stabilit interdependenţa dintre acestea, dar şi o ierarhie a lor.

O atenţie deosebită a fost acordată difuziunii inegalităţilor sociale pornind de la matricea inegalităţii generate de raporturile de producţie care duc la un cumul al inegalităţilor pe cele două extreme ale spaţiului social. Această tendinţă de polarizare între sărăcie şi bogăţie s-a reactualizat în ultimele decenii, iar cercetătorii au studiat elementele determinante ale sărăciei, ca proces social.

De cealaltă parte, bogăţia se defineşte ca o acumulare de avantaje financiare, de proprietate, prestigiu social sau capital şcolar, intenţia celor bogaţi fiind aceea de a se izola de restul societăţii, de a-şi transmite privilegiile, constituindu-se într-un sistem specific.

Inegalităţile posedă o dimensiune intergeneraţională, reproducându-se în timp. În acest context, mobilitatea socială este mult mai limitată decât apare la prima vedere, existând trasee scurte de evoluţie în eşaloane intermediare, dar, pe ansamblu, ereditatea socială dominând. Transmiterea capitalului economic mai ales, dar şi al capitalului şcolar şi cultural contribuie la reproducerea inegalităţilor sociale între generaţii. Acestea se reflectă în raporturi de clasă structurate în polarizări puternice între diferite clase socio-profesionale.
Societatea apare astfel o societate segmentată, ierarhizată şi conflictuală, punând în dificultate perceperea discursurilor referitoare la dinamica claselor mijlocii. Din această perspectivă, relansarea reflecţiei asupra raporturilor sociale specifice societăţilor europene devine foarte actuală şi ar putea deschide noi domenii de acţiune ale stângii din Grecia, dar şi la nivel european. 
În Grecia, blocarea cinică a ascensiunii sociale a tinerilor, criza permanentă a educaţiei, cultura negării acestui sistem au creat sentimentul că societatea este foarte dificil de reformat de către orice forţă politică, fie de stânga, fie de dreapta. După Jocurile olimpice din 2004, s-a instalat o criză generală, o nemulţumire identitară complexă, iar pesimismul social a devenit copleşitor, fiind confirmat de datele cercetărilor (79,5% dintre greci considerau că Grecia este o ţară aflată într-o perioadă de decadenţă).

Acumularea acestor decepţii a devenit o stare socio-afectivă care a erodat esenţa etică a politicului şi a generat un sentiment de „sărăcire” intelectuală şi morală.

Atitudinea pesimistă, adesea sfidătoare, în raport cu sistemul politic şi cu relaţiile economice şi sociale a dus la crearea unui orizont închis, la un scepticism generalizat care s-au transformat într-o critică a sistemului glogal, la puternice frustrări provocate de cinismul manifestat de politică şi de dificultăţile crizei. Violenţa politică nu a avut, aşadar, o cauză unică, la declanşarea ei contribuind mai mulţi factori: slăbiciunile statului, criza bipartidismului, efectele politicilor liberale şi clientelare, inegalităţile sociale, corupţia şi pierderea sensului.

Efectele cumulative produse de aceşti factori au generat un potenţial latent al protestului într-o ţară „saturată” de decepţii şi frustrări. Cauzele declanşării revoltei tinerilor s-au adăugat aşadar unor cauze profunde, foarte complexe.

Violenţa fizică a devenit un mod de afirmare a acestor contradicţii, iar această manifestare cu tradiţie specifică a redus potenţialul reformei societale şi a dus la percepţia unei societăţi blocate
. 

În acelaşi timp, această situaţie a exprimat, în mod radical, efectele inadaptării Greciei la un anume tip de modernitate, tensiunea dintre un deficit de modernizare şi o hipermodernizare, a reflectat reacţia în faţa inegalităţilor, tensiunea dintre perdanţii şi câştigătorii acestui mod de dezvoltare

.
1.3  Revolta tinerilor din decembrie 2008
Luna decembrie a anului 2008 a fost una dintre cele mai tensionate perioade din istoria modernă a Greciei. Revolta tinerilor legată de asasinarea tânărului adolescent Alexis Grigoropulos, în vârstă de 15 ani, pe străzile Atenei, a fost generată de tensiunile provocate de o criză economică şi politică profundă. Violenţele din decembrie 2008 au produs asedierea şi incendierea unor bănci, magazine, au dus la ample manifestaţii de protest social de lungă durată. Tinerii au cerut nu numai reforma învăţământului superior, oferirea de locuri de muncă tinerilor şomeri, ci şi-au exprimat revolta faţă de clasa politică incapabilă a realiza schimbarea şi reforma profundă a societăţii. Ei au acuzat de corupţie sistemul politic şi judiciar, arătând că societatea greacă a rămas blocată într-un tradiţionalism religios anacronic
. Pe toată perioada conflictelor au fost puse în evidenţă patologiile sociale ale societăţii greceşti , cât şi incapacităţi instituţionale grave
. Revolta din decembrie a pus întrebări mai largi, vitale pentru înţelegerea viitorului politicii greceşti şi a societăţii în întregimea ei. 

Semnificativ a fost faptul că, în cel de-al treilea mileniu, politica în Grecia, ţara idealului democraţiei, a dus la revolta tinerilor împotriva unei societăţi blocate, care le obtura viitorul. În anul 2008, Grecia a trăit una dintre cele mai mari revolte din istorie, ca număr de participanţi, durată şi violenţă. Interpretările acesteia au fost diferite, de la varianta revoltei antiliberale, la cea a revoltei contra unui sistem politic subminat de corupţie şi clientelism sau la aceea a unei „false revolte”.

Au fost atacate 400 magazine la Atena, iar statul a compensat pagubele, încercând astfel să acopere lipsa de reacţie a guvernului. La nivel mai profund, eşecul guvernului conservator a fost şi în lupta de idei cu tinerii. Lipsa de responsabilitate a fost rezultatul abandonării unei valori importante: respectul statului de drept şi al proprietăţii.

 Atacurile au vizat puncte şi simboluri clare ale capitalismului şi ale statului: băncile, magazinele marilor firme, sediile de poliţie, arătând că erau atacate capitalismul arogant, în criză, şi statul tradiţional devenit „patogen”
. Protestele au fost rezultatul manifestării unor situaţii limită, al unor inegalităţi agravate de criză, în urma cărora salariile au scăzut dramatic, accesul la studii a devenit aproape imposibil pentru tinerii săraci. Tinerii au atacat sediile de poliţie, dar, în mod simbolic, era un atac, o denunţare a funcţionării defectuoase a statului care a făcut posibilă plasarea unei clase politice şi economice deasupra interesului general.
Revoltele tinerilor au fost urmate de declanşarea unei greve generale, la chemarea celor două mari organizaţii sindicale (GSEE şi ADEDY) şi de mari demonstraţii organizate de cetăţeni în majoritatea oraşelor ţării. Ele au mobilizat şi alte categorii sociale nemulţumite de efectele crizei, ca urmare a unor politici neoliberale agresive
.

Conflictele au pus în evidenţă ruptura dintre clasa politică, o partitocraţie creată în timp îndelungat, şi societate. Tineretul grec, prin revoltele sale, a obligat reprezentanţii sistemului politic, întreaga societate, la o reflecţie critică profundă.
Observatorul elenic al Şcolii de Economie din Londra
 a lansat ample dezbateri referitoare la desfăşurarea acestor evenimente, dar mai ales referitoare la probleme profunde puse de acestea.

Efect al crizei economice, şi nu numai, revolta din decembrie 2008 a constituit un motiv de reflecţie necesară pentru întrega Europă. Dezbaterile despre guvernarea şi coeziunea socială în Grecia au pus în evidenţă limitele capacităţii societăţii de a aplica reforme profunde, limitele legitimităţii şi intervenţiilor autorităţilor statului. 
În aceste condiţii, clasa politică a fost incapabilă să înţeleagă şi să comunice cu demonstranţii, să stăpânească în mod eficient situaţia. Mulţi observatori politici au afirmat că politica s-a mutat pe străzi, unde s-a aflat „cel mai aprins brad de Crăciun” al Europei.

Aceste procese sociale tensionate au arătat mişcări profunde ale societăţii, ignorate de instituţii politice şi media, relevând limitele procesului politic în general, punând în discuţie procesele de reprezentare socială şi angajament. Revoltele au au deschis dezbateri legate de modurile în care se vor constitui orizonturile sociale şi politice în viitor.

În condiţiile crizei, aceste evenimente au făcut din Grecia un „laborator” interesant de studiu al relaţiei socialului cu politicul, cu nivelul instituţional în general
.                                                                                                                          

Evenimentele recente din Grecia au arătat că un sistem care nu poate rezista unor confruntări, care nu poate satisface cerinţele sociale şi aşteptările crescânde ale cetăţenilor, este un sistem blocat. Sistemul de partide s-a dovedit a fi incapabil a reacţiona, a sprijini instituţiile statului, devenind un sistem fără legitimitate, neputincios a media interese diferite. Sistemul politic grec s-a dovedit golit de valori şi ineficient, condus de elite politice fără forţă.

În anul 2004, când partidul conservator Noua Democraţie a ajuns la guvernare, a promis reinventarea statului, eliminarea corupţiei şi reforma învăţământului. Observatorii politici au remarcat faptul că niciunul din aceste obiective nu a fost îndeplinit: statul a rămas un instrument de distribuire a unor avantaje; corupţia în sectorul public a devenit endemică, iar reforma învăţământului a eşuat creând nemulţumiri sociale profunde, care au dus la declanşarea revoltei, iniţial în cartierul Exarchia din Atena şi apoi în toată Grecia. Guvernul condus de Costas Caramanlis a aplicat de altfel un pragmatism tip giruetă în toţi cei patru ani ducând la o o criză de valori profundă, pragmatismul generând corupţie şi confuzie ideologică
.

Protestele tinerilor începute din iunie 2006 împotriva privatizării intensive a învăţământului şi limitării accesului la învăţământul public prin elaborarea unor măsuri arbitrare, neanunţate din timp, au fost ignorate cu aroganţă de guvernul conservator. Aceste proteste au continuat în 2007 şi au fost sprijinite de o mare parte a cadrelor didactice şi de sindicate şi au dus la formarea unei noi generaţii protestatare. Revolta din 2008 a consolidat această evoluţie, punând în evidenţă o adevărată „fractură generaţională” în societate. Această fractură, care este o fractură între tineri şi restul societăţii, între ei, elitele politice şi instituţii, a luat forme multiple: a exprimat o fractură socială şi economică, o criză a sistemului de educaţie, o criză a valorilor, o fractură mediatică
.

Structura guvernamentală nu a avut puterea de intervenţie, nu a făcut faţă exploziei sociale. În acel moment, societatea greacă s-a dovedit a fi nu numai polarizată, conflictuală, ci o societate blocată. De aceea, ţinta atacurilor a fost nu numai poliţia, ci, de fapt, guvernul, partidele, sistemul educaţional învechit, un sistem economic în criză care a afectat profund cetăţenii. 
Opinia publică greacă a tolerat în mare măsură această revoltă, uneori a susţinut-o, exprimând astfel o preocupare colectivă faţă de aceste grave probleme ale unei societăţi contradictorii.

Compoziţia socială a actorilor revoltei a exprimat această realitate, la evenimente participând liceeni, studenţi, anarhişti, o parte a stângii, libertarieni, sindicate şi a pus în evidenţă că această revoltă nu a avut numai ţinte politice.

Aceste mişcări de protest s-au diferenţiat din acest punct de vedere de mişcările din Los Angeles sau de la Paris din anul 2005. Ele au avut o bază socială mai largă, au fost de lungă durată şi au antrenat o populaţie din ce în ce mai numeroasă. 

Protestele au depăşit motivul iniţial şi au contestat o stare generală a societăţii, în special situaţia învăţământului, după modificarea articolului 16 din Constituţie care prevedea monopolul statului asupra învăţământului superior. În ultimii ani, în Grecia s-a dezvoltat un adevărat curent violent împotriva privatizării universităţilor, o nesupunere civilă heterogenă care a încercat să compenseze lipsa de reacţie şi forţă a stângii. 
Iniţial spontană, neorganizată, revolta tinerilor a fost sprijinită ulterior de grupuri anarhiste organizate foarte mobile care s-au dovedit eficiente. După încheierea evenimentelor, aceste grupuri şi-au confirmat şi consolidat influenţa, devenind un element demn de luat în considerare.

Ulterior, în ianuarie 2009, au avut loc acte teroriste ale unor grupări armate de extremă-dreapta (Secta revoluţionară, Lupta revoluţionară 17 noiembrie etc.), forme extreme ale revoltei sociale. Conform opiniei specialiştilor, terorismul se alimentează din democraţiile care nu funcţionează bine, din faptul că instituţiile nu protejează drepturile omului
.

Revolta a atras atenţia asupra forţei de acţiune a tinerilor greci, dar şi a tinerilor în Europa, unde au avut loc, de asemenea, mişcări puternice (Danemarca - 2006, 2007, Franţa - 2005). Ele au constituit o reacţie la ineficienţa unor sisteme politice anacronice, ineficiente şi chiar instituţiile modernităţii
.
Mişcarea protestară reprezintă o mişcare complexă, de mare amploare, de care partidele politice clasice ar trebui să ţină cont. Acest potenţial specific de tip „post modern” reprezintă forme culturale, intelectuale, organizaţionale şi de acţiune adesea ignorate. Jocul democratic modern implică astfel de momente care sunt dificil de abordat prin analize sociologice şi politice clasice, fiind „mai moderne” decât instrumentele de analiză. Uneori ele au tratate ca false revolte, neavând strategii elaborate, dar spun mult despre societatea actuală
.

Nici partidul de opoziţie PASOK nu a reuşit să dialogheze cu tinerii, arătând că stânga însăşi este în dificultate, neputându-se adapta unor situaţii noi, imprevizibile.
1.4 Caracteristici ale mişcării socialiste elene în contextul evoluţiei  social-democraţiei europene

În ultima perioadă, una din provocările majore ale forţelor politice de centru-stânga din Grecia a fost modernizarea acesteia, în acord cu realităţile societăţii actuale, făcând distincţia dintre abordarea tradiţională şi o nouă viziune, capabilă a da răspuns atât  problemelor specifice ţării, cât şi ale lumii contemporane. După ce a dominat scena politică timp de două decenii (1981-2004), mişcarea socialistă din Grecia a intrat într-o perioadă de declin, datorată guvernărilor succesive, timp în care partidul aproape s-a identificat cu statul şi a suportat uzura produsă de dificultăţile integrării europene şi ale globalizării
. În aceste condiţii, mişcarea socialistă nu a fost capabilă să înţeleagă  pe deplin transformările societăţii greceşti actuale, evoluţia claselor sociale şi mai ales starea şi nevoile tineretului.

După anii ’90, reformele neoliberale au fost realizate în Grecia, mai ales odată cu iniţiativele de modernizare a ţării. În timpul guvernărilor socialiste, aceste reforme au declanşat dezbateri aprinse în interiorul partidului şi au produs nemulţumiri în rândul electoratului său tradiţional. Cei mai nemulţumiţi de aceste politici au fost tinerii fără şanse, cei care au creat underdog culture şi care au iniţiat mişcări puternice de protest social.

În aceste condiţii, mişcarea socialistă a încercat să înţeleagă consecinţele profunde ale reformelor impuse de modernizare, să analizeze modul în care ar putea fi corelate iniţiativele de eficientizare, cerute de economia de piaţă, cu cele ale menţinerii echităţii sociale, elaborând o strategie alternativă de dezvoltare a ţării. La nivel cultural, s-ar fi impus un dialog deschis cu tinerii, dezbateri despre opţiunea pentru o viziune egalitară sau bazată pe meritocraţie, despre relaţia dintre solidaritate şi competitivitate, într-o societate modernă, conectată la  exigenţele lumii contemporane.

Cercetările actuale s-au oprit asupra studiului aprofundat al grupurilor marginalizate în procesul modernizării, asupra noilor schimbări sociale care au avut loc în societăţile europene
. Din această perspectivă, un interes deosebit   l-a reprezentat studiul indicatorilor moderni ai inegalităţilor, al problemelor etice şi politice produse de schimbările economice şi instituţionale. În ultimii ani a fost reconsiderat, de asemenea, rolul ideilor economice, în special al relaţiei dintre interesele economice şi instituţii, temă aflată, de altfel, în centrul studiilor actuale.

PASOK  a fost întotdeauna un caz aparte în cadrul stângii europene, fiind produsul unei societăţi radicalizate şi autonome care a trecut o dictatură dură în perioada 1967-1973
. După ce a evoluat, trecând de la o perioadă populistă (sub conducerea lui Andreas Papandreu) la perioada modernistă (a lui Costas Simitis), Mişcarea socialistă panelenă l-a ales la conducerea sa pe Georgios Papandreu. G. Papandreu s-a îndepărtat de politica tatălui său, Andreas Papandreu, care a fost adeptul unei politici mai radicale de stânga.

G. Papandreu a promovat o direcţie nouă a gândirii şi acţiunii politicii social-democrate, abordând provocărilor actuale ale lumii moderne. Stilul său deschis, dimplomatic, a abordat în mod curajos probleme complexe şi dificile ale societăţii greceşti, vorbind de o societate mai justă, aptă a gestiona noile probleme ale omenirii. În centrul politicii lui G. Papandreu stau teme noi: mişcările sociale, mediu şi ruptura faţă de o politică naţionalistă.

Georgios Papandreu, lider al PASOK, dar şi al Internaţionalei Socialiste, a promovat o viziune nouă în raport cu aceste teme majore ale stângii actuale. Adversar al blairismului care a dominat o lungă perioadă stânga reformistă europeană, el a pus accentul pe tema democraţiei participative, pe rolul societăţii civile (ceea ce specialiştii au numit structurile intermediare ale societăţii). Din această perspectivă, conceptul de popor a putut fi redefinit, diferenţiindu-l de înţelesul tradiţional pe care stânga l-a dat acestuia, incluzând doar muncitorii sau clasele populare. În această noţiune ar putea fi  inclusă majoritatea cetăţenilor, cu nevoile lor reale, nevoi mediate şi exprimate de o societate civilă organizată. Conform acestei viziuni, o formaţiune politică de centru-stânga modernă ar putea coopera cu o societate deschisă spre politic, pentru a promova o nouă agendă a schimbării. Contradicţiile dintre muncă şi capital, dintre reformele sociale şi reformele de tip neoliberal devin astfel contradicţia dintre un stat centralizat, netransparent  şi nevoia de deschidere a acestuia spre nevoile cetăţenilor.

O nouă politică ar trebui, în sensul viziunii lui G. Papandreu, să se rupă de practicile vechi ale corupţiei, stabilind relaţii transparente între stat şi corporaţii, respectând legile, mobilizând cetăţenii la elaborarea politicilor. Această concepţie pune în prim plan natura şi calitatea democraţiei, relaţia dintre capitalism şi democraţie.

Politicul se reîntoarce spre relaţia cu societatea, spre realizarea unei compatibilităţi între sectorul privat şi societatea civilă
. Din această perspectivă sunt respinse viziunile cu accente individualiste, de tip blairist, înlocuindu-le cu o concepţie care pune accentul pe acţiunea şi mobilizarea colectivă.

Liderul socialiştilor greci a susţinut adesea că mobilizarea bazei sociale a partidelor de centru-stânga, mobilizarea populară, ar trebui să devină obiectivul PASOK, aşa cum s-a realizat ea în alte ţări (spre exemplu în SUA), prin afirmarea valorilor naţionale, religioase şi familiale. Privind trecutul şi gândind viitorul Greciei, în faţa social-democraţiei se află provocări noi, foarte complexe, cum ar fi flexibilizarea pieţei muncii, opoziţia la acţiunile dreptei neoliberale, încercarea de a atrage categoriile sociale afectate de acestea. 
Această concepţie novatoare promovată de Georgios Papandreu a dus la recunoaşterea sa internaţională, fiind ales preşedinte al Internaţionalei Socialiste. El a reuşit să reînnoiască activitatea mişcării socialiste elene, astfel încât, la alegerile europene din 2009, a fost obţinută una dintre cele mai importante victorii la nivel european. Această victorie a avut o semnificaţie politică deosebită, ţinând cont de evoluţia nefavorabilă a social-democraţiei europene. 
La alegerile europene, desfăşurate în 7 iunie 2009, stânga europeană a înregistrat rezultate slabe care au pus în discuţie evoluţia sa viitoare
. Unele explicaţii au arătat că este vorba de o evoluţie ciclică normală care implică momente de ascensiune, urmate de un recul determinat de cauze dominant naţionale. Cert este că, la alegerile europene din 2009, stânga europeană a înregistrat înfrângeri de amploare în 16 state în care activau formaţiuni politice emblematice (SPD în Germania, Laburiştii în Marea Britanie, SPD în Austria, Partidul Socialist Francez, Partidul Democratic Italian etc.). Doar în câteva state membre UE stânga a înregistrat progrese importante: Grecia, Cipru, Malta, Polonia, România, Slovenia. 

În ansamblu însă, stânga europeană a înregistrat un puternic recul determinat de condiţii specifice ţărilor, de conjuncturi externe defavorabile, dar şi de cauze cu caracter structural profund. Un alt element important a fost acela că partidele de stânga au fost prea încrezătoare în influenţa lor, fiind convinse, încă după 1945, că sunt dominante cultural, prin promovarea statului bunăstării generale. Succesul lui Tony Blair, în anii ’90, s-a obţinut prin promvoarea unor forme de liberalism, dar şi prin renovarea politicilor sociale, prin punerea accentului pe problemele individuale. În acest context, în ultimii zece ani, s-a vorbit de Europa roz, cu 11 guverne conduse de social-democraţi. 

Partidele de dreapta au adoptat, în mod pragmatic, un protecţionism accentuat şi a reluat teme ale stângii. Dreapta, aflată atunci în criză, a ştiut să se reformeze şi a fost promovată prin lideri puternici, charismatici, precum Angela Merkel, Silvio Berlusconi, Nicolas Sarkozy sau David Cameron. Ei s-au adresat direct opiniei publice, folosind mijloace populiste atrăgătoare şi aplicând unele măsuri sociale cu impact.

Absenteismul a fost o caracteristică a electoratului de stânga, mai ales absenteismul tinerilor. O parte a electoratului de stânga a votat alte partide eurosceptice, xenofobe sau populiste. Electoratul moderat a optat pentru formaţiunile politce de centru dreapta. Europenii cu nivel de pregătire ridicat şi cu venituri asigurate au votat cu Verzii, care au realizat progrese în numeroase ţări europene (de exemplu, Franţa).

Analiştii au remarcat faptul că, la alegerile europene, în mod paradoxal, criza financiară a dus la penalizarea partidelor politice de stânga, deşi ea punea în evidenţă carenţele politicilor liberale şi risipea mitul liberalismului economic liberal, impunând politici sociale.

Partidul Socialist European a elaborat un manifest comun al stângii, centrat pe ideea Europei Sociale, dar stânga radicală, deşi a câştigat teren în unele ţări, în ansamblu a pierdut, la rândul ei, 10 mandate în Parlamentul European. Manifestul politic comun al stângii la alegerile europene nu a avut efectul scontat, întrucât dreapta a pus în prim plan aceleaşi teme ca stânga: protecţia socială, statul şi susţinerea săracilor
. 

Pe plan european, analiştii au apreciat că partidele social-democrate nu au abordat în mod inovator problemele noi, foarte complexe ale realităţii actuale, iar mişcarea sindicală a pierdut din forţa sa iniţială. Alţi analişti au observat că stânga reformistă a încercat să exploreze noi căi de acţiune, adresându-se altor tipuri de electorat decât cele tradiţionale. Ca replică însă, dreapta unită a promovat iniţiative percutante, a afirmat o hegemonie culturală eficientă, a răspuns nevoii de păstrare a identităţii europenilor din multe state ale Europei. În acest context, stânga s-a arătat divizată, în defensivă, fără lideri puternici şi decalată faţă de transformările inedite, rapide ale societăţilor actuale. În aceste condiţii, a devenit necesar ca stânga să regândească fundamentele şi modalităţile sale de acţiune, să analizeze complexitatea schimbărilor produse în democraţiile europene.

Criza economică a alimentat teama socială, nevoia de protecţie, aspiraţiile identitare. În această situaţie, modelul social european tradiţional, care se afla în criză chiar după anii ’80, când politica Reagan-Thatcher a impus schimbări importante, nu a reuşit să reacţioneze, pe termen lung, în mod eficient. Politica lui Tony Blair a fost un astfel de răspuns, o încercare de a acoperi limitele, faliile culturale şi intelectuale ale stângii. Un alt răspuns au fost alianţele stângii cu partidele centriste, dar acestea au fost considerate doar reacţii tactice, insuficiente
.

În condiţiile declanşării crizei economice şi financiare au avut loc, de altfel, numeroase dezbateri în cadrul mişcării socialiste europene, dezbateri care au pus în evidenţă aspecte ale societăţii capitaliste actuale
. Criza a adus în atenţie întregii omeniri efectele grave ale pierderii de sub control a sectorului financiar, a operaţiunilor financiare iresponsabile. Din această perspectivă, socialiştii au solicitat regândirea, transformarea acestui tip de societate care nu a reuşit să creeze un raport echilibrat între zona financiară şi economia bunurilor şi serviciilor; între bogăţia obţinută, salarii şi profit; a accentuat contradicţiile şi inegalităţile la scară planetară, ignorând nevoile vitale a miliarde de oameni. Ar fi necesar un nou model de dezvoltare, având la bază procese economice reale, echitabile şi o reglementare a globalizării.

Unul dintre efectele cele mai ample ale crizei a fost şomajul – temă fundamentală a programelor politice şi ale teoriei partidelor de stânga. Studiul cauzelor structurale ale acestui fenomen a impus ca necesară o revoluţionare a politicii folosirii forţei de muncă
. Aceste schimbări fundamentale sunt determinate nu numai de declanşarea crizei actuale, ci şi de marile modificări demografice. În aceste condiţii, socialiştii au abordat problema dificilă a locurilor de muncă pentru tineri, dar şi pentru persoanele mai vârstnice, complexa temă a insatisfacţiei lucrătorilor la locul de muncă, a condiţiilor de muncă precare
, a insecurităţii locului de muncă.

Noua reflecţie asupra viitorului stângii va trebui să pună în mod profund problema inegalităţilor care determină existenţa unor societăţi extrem de heterogene şi, de aceea, greu guvernabile. Provocările ecologiste impun, de asemenea, luarea unor măsuri ce nu pot fi acceptate şi administrate de guvernări de dreapta
. Inegalităţile şi problemele ecologiste reprezintă, aşadar, problemele majore actuale care ar trebui să devină temele discursurilor şi acţiunilor politice ale partidelor social-democrate europene. Actualmente se înregistrează deplasări spre dreapta a unor formaţiuni politice de stânga, dar şi confiscarea unor măsuri de stânga din partea unor partide de centru-dreapta. În acest context, devine necesară reconfigurarea programatică a partidelor social-democrate, pentru ca ele să poată răspunde adecvat acestor schimbări.
2.  ALEGERILE LEGISLATIVE

2.1 Teme ale campaniei electorale

În campania electorală pentru alegerile legislative din 4 octombrie 2009 s-au înscris 23 partide politice. Principalele partide politice s-au confruntat dur, încercând să se distanţeze, arătând imaginea a două formaţiuni politice diferite, radical opuse.

Campania electorală s-a desfăşurat în plină criză economică, în condiţiile în care, anterior, Grecia avusese unul dintre cele mai ridicate ritmuri de creştere din Uniunea Europeană.

Datorită crizei, în 2008, deficitul bugetar era de 5% din PIB şi de 6,2% în anul 2009. În aceste condiţii a crescut foarte mult gradul de îndatorare al ţării (aproape 100% din PIB în 2009). Balanţa de plăţi era cea mai deficitară din zona euro, inflaţia a crescut, iar şomajul a atins nivelul de 15,5% din populaţia activă (din care un sfert erau tineri cu diplomă universitară). În Grecia, conform datelor oferite de Institutul Muncii, peste 20% din populaţie trăia sub pragul sărăciei, cu un venit mediu de 414 euro pe lună.

UE a solicitat oficial Greciei reducerea deficitului bugetar sub 3% din PIB, până în 2010.

În acest context, premierul Costas Caramanlis a lansat campania  electorală a partidului Noua Democraţie şi programul electoral care prevedea îngheţarea salariilor din sectorul public şi a pensiilor, reducerea datoriei naţinale, accelerarea privatizărilor pentru limitarea datoriilor publice şi reducerea cheltuielilor publice cu 30% în următorii doi ani. De asemenea, s-a propus reducerea indemnizaţiilor parlamentarilor, a membrilor guvernului şi a primarilor.

În programul electoral s-a menţionat intenţia privatizării companiei Larco, producătoare de nichel, companiei naţionale de gaz DEPA şi a celei de apă EΥAT. Un alt obiectiv politic important al partidului anunţat în programul electoral era susţinerea turismului, principalul sector al dezvoltării ţării.

Mulţi critici au subliniat faptul că guvernul putea aplica mai devreme aceste măsuri de liberalizare a economiei, de rigoare bugetară sau reformare a sistemului universitar. Totuşi, în timpul guvernării sale, Costas Caramanlis nu a reuşit să limiteze corupţia şi clientelismul politic.

Partidul Socialist de opoziţie PASOK a lansat campania electorală, anunţând intenţia de a instaura un alt mod de redistribuire, capabil a stimula economia prin lansarea unor investiţii publice importante (5% din PIB). Programul electoral socialist prevedea o creştere a salariilor din sectorul public cu rata inflaţiei, reducerea impozitelor pentru veniturile sub 30.000 euro pe an, majorarea alocaţiilor pentru şomaj şi a pensiilor.

Socialiştii s-au angajat să mărească impozitele pe marile averi şi taxele de succesiune. Ei vor urmări păstrarea puterii de cumpărare prin blocarea preţurilor serviciilor oferite de stat.

Socialiştii au anunţat că vor solicita UE prelungirea cu trei ani a perioadei de reducere a deficitului bugetar.

Referitor la privatizări, Partidul Socialist a prezentat intenţia de a renegocia privatizările deja făcute şi să blocheze privatizările anunţate de guvernul de centru-dreapta.

În programul electoral a fost prevăzută reducerea cheltuielilor militare şi a numărului de ministere.

Pentru combaterea corupţiei, socialiştii au propus crearea unui Consiliu al partidelor politice, condus de Preşedinte, menit a reforma autorităţile locale astfel încât să se realizeze fuzionarea unor municipalităţi.

Opoziţia socialistă a acuzat guvernul că a produs „cheltuieli ascunse” bugetare şi că a provocat schimbări riscante ale bugetului, având un deficit care depăşise 3% încă dinaintea anunţării oficiale a acestuia. În decembrie 2004, Comisia Europeană  sesizase infracţiunea Greciei de încălcare a Pactului de stabilitate economică, întrucât depăşise deficitul bugetar de 3%, iar autorităţile încercaseră să transmită date economice deformate către Eurostat. Ea a subliniat că acest lucru a dus la scăderea credibilităţii ţării în cadrul Uniunii Europene
.

În domeniul politicii externe, Georgios Papandreu a declarat că nu exclude opoziţia prin veto la aderarea Turciei la UE, dacă această ţară nu va respecta regulile bunei vecinătăţi şi nu va contribui la soluţionarea situaţiei din Cipru.

Partidul Comunist (KKE) a prezentat pentru alegerile legislative 424 candidaţi, din care 36% candidate. Preşedinta partidului, Aleka Papariga, a făcut o campanie de opoziţie în raport cu cele două mari partide care domină de ani scena politică grecească. Ea a chemat electoratul să schimbe acest sistem politic, aliniindu-se astfel celorlalte partide de extremă-stânga.

Liderul mişcării Synaspismos, din cadrul Coaliţiei stângii radicale (SYRIZA), Alexis Tsipras, a arătat că un vot acordat stângii autentice va fi un vot pentru asigurarea securităţii sociale.

Partidul de extremă-dreapta LAOS a criticat partidul aflat la guvernare, acuzându-l de laşitate.

Verzii au atact şi ei vechiul sistem politic grecesc, dominat de cele două dinastii politice. Liderul ecologist, Ioanna Kontuli, a subliniat că acest sistem a generat clientelism şi corupţie. 

Regulile campaniei electorale au fost modificate, acordându-se timpi de antenă diferiţi marilor partide, Noua Democraţie şi PASOK, care au beneficiat de 80% pondere în timpii de antenă, iar restul partidelor au împărţit cele 20 de procente rămase.

Campania electorală a fost marcată de violenţe politice, de explozia unei bombe în sediul PASOK, ele înscriindu-se în şirul unei tradiţii sângeroase a acţiunilor întreprinse de Lupta revoluţionară (EA), grupare de extremă-stânga, considerată drept teroristă.
În dezbaterea televizată din 21 septembrie 2009, cei doi lideri, Costas Caramanlis şi G. Papandreu şi-au confruntat programele electorale
.

În problemele economice, candidatul Noii Democraţii a prezentat măsurile de reducere a deficitului bugetar, iar rivalul său, liderul socialist G. Papandreu, a anunţat iniţierea unei adevărate revoluţii politice, economice, sociale, morale, pacifiste. Acest nou sistem politic urma a fi întemeiat pe transparenţă şi încredere. 

Costas Caramanlis a pus în centrul dezbaterii problemele economice, măsurile dure de combatere a crizei, invocând măsurile luate încă din anul 2004. El a subliniat că acţiunile luate de partidul său au făcut ca efectele crizei să fie resimţite mai uşor de Grecia.

De cealaltă parte, Georgios Papandreu a declarat că banii statului au fost risipiţi printr-o politică clientelară opacă şi prin corupţie. El s-a arătat hotărât să elimine aceste practici şi a propus trei axe ale politicii economice: asanarea finanţelor statului, redistribuirea bogăţiei prin sistemul fiscal şi dezvoltarea Greciei printr-o strategie numită  „creşterea verde”. În vederea realizării acestor obiective, liderul socialist a spus că va iniţia un dialog cu Comisia Europeană şi se va decide dacă va fi necesară accesarea unor împrumuturi.

În termen de trei ani, a afirmat el, va fi realizată scăderea datoriei publice şi relansarea dezvoltării.

Liderul conservator a contracarat criticile, arătând că Grecia are un şomaj redus (de la 11% la 7,5%) şi că a dus o politică socială în favoarea şomerilor (creşterea alocaţiilor de solidaritate – EKAS), la care s-a adăugat creşterea pensiilor şi sprijinul întreprinderilor mici şi mijlocii. Costas Carmanlis a explicat situaţia dificilă din sistemul de sănătate, arătând că opacitatea şi corupţia domină activitatea spitalelor.

Din perspectivă socialistă, sistemul de asigurări ar trebui reorganizat prin gruparea unor case de asigurări şi prin crearea unui Fond de Solidaritate pentru generaţiile viitoare. George Papandreu a afirmat că oricât de dificil va fi, pensiile vor fi plătite, chiar dacă pentru aceasta va fi nevoie de împrumuturi. El a mai afirmat că limita de vârstă pentru acordarea pensiei va creşte treptat, într-o perioadă de tranziţie corespunzătoare.
În domeniul politicii externe, Costas Caramanlis a reafirmat decizia de a sprijini Turcia pentru intrarea în Uniunea Europeană, cu condiţia îndeplinirii obligaţiilor asumate.

Liderul socialist George Papandreu a menţionat faptul că Grecia a pierdut în această perioadă prestigiul său internaţional, renunţând la atitudini ferme în problemele precum platoul continental, spaţiul aerian al Mării Egee, ca şi în negocierile cu Cipru.

În ceea ce priveşte relaţia cu FYROM, liderul socialist a subliniat că a sprijinit poziţia guvernului conservator de a negocia o soluţie, dar şi de a utiliza dreptul de veto, dacă este cazul.

Reamintind evenimentele din decembrie 2008, Costas Caramanlis a cerut luarea unor măsuri în universităţi, astfel încât să nu mai fie posibilă găzduirea unor reprezentanţi ai mişcărilor anarhiste.

Georgios Papandreu a criticat situaţia din învăţământul universitar privatizat, astfel încât cetăţenii greci au ajuns să plătească 4 miliarde euro învăţământului privat. El a anunţat restructurarea învăţământului privat, dar  şi restructurarea şi sprijinirea învăţământului public, a şcolilor, în fiecare centru al cartierului, legarea învăţământului de nevoile fiecărei regiuni. În acest scop, el va susţine acordarea a 5% din PIB pentru învăţământ (aproximativ 1 miliard euro).

2.2  Rezultatele alegerilor şi semnificaţia lor politică

Parlamentul grec (Vouli) este un parlament monocameral care deţine 300 de locuri ocupate de aleşii desemnaţi prin scrutin proporţional, pentru un mandat de patru ani.

Alegerile legislative s-au desfăşurat în 56 circumscripţii electorale, în 51 dintre ele fiind desemnaţi 288 deputaţi, iar 12 deputaţi, în celelalte circumscripţii, reprezentând ca poziţie onorifică întreaga Grecie, fiind aleşi în funcţie de rezultatele fiecărui partid politic la nivel naţional. Acest sistem electoral numit sistem proporţional consolidat, garantează un nivel de reprezentativitate de 70% partidelor politice care au dreptul de a fi reprezentate în Parlament (acelora care au obţinut minimum 3% din voturile exprimate). Orice partid care a obţinut cel puţin 41% din voturile din Parlament,  dobândeşte majoritatea absolută parlamentară.
Conform datelor oficiale, rezultatele alegerilor legislative au fost următoarele
:
	Partide politice
	%
voturi
	Număr
mandate

	Mişcarea socialistă panelenică (PASOK)
	43,94
	160

	Noua Democraţie (ND)
	33,48
	91

	Partidul Comunist (KKE)
	7,53
	21

	Liga Ortodoxă Populară (LAOS)
	5,62
	15

	Coaliţia Stângii Radicale
	4,59
	13


Participarea la vot a fost de 70,9%, în Grecia votul fiind obligatoriu.

Mişcarea Socialistă panelenică (PASOK) a câştigat alegerile legislative, obţinând 43,94% din voturi, respectiv 160 mandate în Parlament, cu 58 mai multe decât în anul 2007. Cu acest rezultat electoral, socialiştii au obţinut majoritatea absolută.
Partidul Noua Democraţie a obţinut 33,48% din voturi, adică 91 mandate (-61 mandate faţă de anul 2007), cel mai slab rezultat electoral de la crearea partidului în 1974.
Semnificativ este faptul că susţinerea celor două partide politice a scăzut în ultimii ani: în anul 2004, ND şi PASOK obţineau 85,4% din voturi; în 2007, ele obţineau 79,96%, iar în anul 2009, au 77,9% susţinere electorală.

Un element important este faptul că partidele politice mici au obţinut cel mai ridicat scor electoral din 1958 până în prezent.
Partidul Comunist (KKE) a păstrat statutul de a treia forţă politică a ţării, având 7,53% din voturi (21 mandate).
Coaliţia Stângii Radicale (SYRIZA) a obţinut 4,59% din voturi, respectiv 13 mandate. 
Liga Ortodoxă Populară, formaţiune politică de extremă dreapta, a reuşit un scor electoral deosebit de 5,62%, respectiv 15 mandate (+5 faţă de anul 2007). Acest partid a chemat la redobândirea identităţii naţionale, în condiţiile în care, în urma privatizărilor recente, compania naţională aeriană aparţine unui grup al Emiratelor Arabe, Telecom-ul aparţine germanilor.
Georgios Papandreu a declarat imediat după alegeri că este nevoie ca societatea să fie unită în faţa dificultăţilor. El a asigurat electoratul că va elibera capacităţile, potenţialul ţării de sub influenţa corupţiei.
Georgios Papandreu a chemat fiecare cetăţean, fiecare democrat, fiecare progresist să se unească pentru a construi o Grecie mai bună şi mai justă.

După două înfrângeri, în 2004 şi 2007, liderul socialist Georgios Papandreu, în vârstă de 57 de ani, a reuşit o victorie simbolică, de reînnoire a social-democraţiei greceşti şi a celei europene, întrucât este preşedinte al Internaţionalei Socialiste. Demn de reamintit este faptul că el a afirmat, adesea,  în mod deschis, ostilitatea faţă de blairismul care a dominat în ultimul timp stânga reformistă din Europa. 

Georgios Papandreu s-a născut pe 16 iunie 1952 la Saint Paul (Minnesota), dintr-o mamă americană de orgine suedeză şi un tată care aparţinea unei familii cu mare tradiţie politică. Georgios Papandreu a obţinut diploma în sociologie, doctoratul în drept, revenind în Grecia după căderea regimului coloneilor în 1974 (1967-1974). După 1985, Yorgakis Papandreu (numit aşa pentru a-l deosebit de bunicul său Andreas Papandreu, alungat de la putere în 1967 de Georgios Papadopoulos, şeful juntei militare) a ocupat numeroase posturi ministeriale (ministru al educaţiei, ministru de externe). În anul 2000, în calitate de ministru de externe a efectuat, în premieră, o vizită la Ankara, încercând o apropiere între Grecia şi Turcia. 
G. Papandreu este este preşedintele Internaţionalei Socialiste şi a promovat o viziune aparte referitoare la evoluţia şi rolul social-democraţiei care ar putea reda speranţa Europei. 
El a afirmat deschis că este adeptul unui regim social-liberal, deschis societăţii civile, dorind să facă din Grecia Suedia Balcanilor,  avîndu-l ca model  pe J.L. Zapaterro, premierul Spaniei
.

În timpul campaniei electorale, în faţa unei drepte uzate de aflarea la putere, discursul lui Georgios Papandreu a inclus teme cu impact puternic: transparenţă, deschidere, guvernare participativă. În discursul ţinut după anunţarea rezultatelor alegerilor, el a reafirmat că acum este momentul de a da conţinut concret acestor cuvinte şi de a reda încrederea grecilor în politică.

Unii analişti sunt mai sceptici şi subliniază că este vorba de o victorie obţinută în urma unui „vot sancţiune”, dat Noii Democraţii, alţii însă afirmă că această victorie istorică a PASOK este şi o victorie personală a liderului său. 

După anunţarea rezultatelor alegerilor, liderul partidului Noua Democraţie, Costas Caramanlis, şi-a asumat înfrângerea electorală, convocând un Congres extraordinar al partidului şi anunţându-şi demisia de la conducerea acestuia. El a pierdut pariul politic de a câştiga alegerile anticipate, mai ales datorită scandalurilor de corupţie, în special cel care a vizat schimbul de terenuri dintre stat şi o mânăstire, schimb în care statul a pierdut 100 milioane euro. Insuccesul conservatorilor a fost provocat mai ales de nepotismul şi corupţia ultimilor ani, de lipsa reformei şi imensul deficit de stat. Totuşi, unii analişti politici au considerat că Noua Democraţie şi PASOK-ul sunt faţete ale aceleiaşi medalii. Şi fostul premier promisese în anul 2004 schimbarea, dar promisiunile nu au fost respectate, unii miniştri fiind implicaţi în scandaluri de corupţie, posturile au fost acordate clientelei de partid. În istoria politică recentă, PASOK-ul, la rândul său, a fost partidul înlăturat de electorat datorită aceloraşi cauze. În acest sistem bipartinic înclinat spre corupţie, se manifestă o lipsă a alternativelor, iar tineretul lipsit de perspectivă este în stare tensionată. 
Recent, manifestările paşnice pentru comemorarea unui an de la asasinarea lui Alexis Grigoropulos, în vârstă de 15 ani au fost urmate de proteste violente şi confruntări între grupuri radicale din Atena şi poliţie în urma cărora au fost rănite persoane şi au fost efectuate arestări.

Situaţia economică a Greciei rămâne foarte dificilă, iar noul premier a promis încetarea irosirii banilor publici, un sprijin al economiei în valoare de până la patru miliarde euro, sub deviza creşterii economice ecologice. Aceasta presupune o bază de producţie caracterizată de folosirea unor noi tehnologii ecologice. Aceste tehnici ar putea duce la crearea unor noi locuri de muncă, a afirmat premierul
.
Georgios Papandreu a promis că va readuce zâmbetul pe chipul grecilor, dar fiecare politician a promis „schimbarea”, combaterea corupţiei, transparenţă în actul politic şi în economie, asanarea finanţelor statului.
Principalele priorităţi ale viitorului guvern vor fi cele legate de rezolvarea problemelor financiare grave (deficitul bugetar de 6,2% din PIB în anul 2009) şi 7,3% în 2010.
Responsabilitatea noului premier este uriaşă şi guvernarea va fi dificilă şi, în acest scop, el a format o echipă guvernamentală care are în componenţa sa doi tehnocraţi, foşti specialişti OECD, la ministerele economiei şi finanţelor.
Noul premier grec Georgios Papandreu a reamintit mizele perioadei următoare şi a anunţat foarte repede noua echipă guvernamentală formată din 14 miniştri, în loc de 24, 20 de subsecretari de stat, în loc de 45.

Noua echipă este tânără, cu o medie de vârstă de 45 ani, cu doar 5 foşti miniştri; cu o componentă feminină importantă (9 femei din care 5 pe posturi de ministru).

Acest guvern reprezintă o ruptură faţă de guvernele anterioare
, atât prin componenţa sa, cât şi prin crearea unui Minister al mediului, al energiei şi al schimbărilor climatice, condus de Tina Birbili. O altă noutate este faptul că primul-ministru are şi funcţia de ministru al afacerilor externe, pentru a consolida poziţia Greciei pe plan european şi relaţia cu SUA.

Noul premier a anunţat schimbarea radicală a stilului de comunicare a guvernului, dar problema esenţială va fi aceea a politicii reale pe care o va pune în aplicare acesta. 

Principalele priorităţi anunţate sunt cele legate de elaborarea unei noi legi electorale, de lupta împotriva corupţiei, încheierea jafului banului public, rediscutarea relaţiei stat/biserică şi mai ales problema financiară, testul-cheie al noului guvern.

În noul guvern, primul-ministru Georgios Papandreu deţine şi portofoliul  ministerului de externe. În funcţia de vicepremier a fost numit Theodoros Pangalos. Din guvern mai fac parte:
Ministrul de interne, al descentralizării şi administraţiei - Yannis Ragoussis

Ministrul de finanţe - Giorgios Papakonstantinou

Ministrul apărării naţionale – Evangelos Venizelos

Ministrul economiei, competitivităţii şi al marinei comerciale - Louka Katseli

Ministrul mediului, energiei şi schimbării climatice – Tina Birbili

Ministrul educaţiei, formării continue şi cultelor – Anna Diamantopoulou

Ministrul transporturilor, infrastructurii şi reţelelor – Dimitris Reppas

Ministrul pentru forţa de muncă şi protecţie socială – Andreas Loverdos

Ministrul sănătăţii şi solidarităţii sociale - Marilíza Xenogiannakopoúlou
Ministrul dezvoltării rurale şi alimentaţiei - Aikaterini Batzéli
              Ministrul justiţiei, transparenţei şi drepturilor omului – Haris Kastanidis

Ministrul culturii şi turismului – Pavlos Geroulanos

Ministrul protecţiei cetăţeanului – Michalis Chrysochoïdis

